જામનગર મહાનગરપાલિકામાં ફરજ બજાવતા સફાઇ કામદારોને ઉચ્ચતર પગાર ધોરણનો લાભ આપવાના વચનો અપાયા બાદ પણ લાભ ન અપાતા ભારે રોષની લાગણી ફેલાઇ છે અને અખિલ ભારતીય સફાઇ મઝદૂર કોંગ્રેસ દ્વારા આવેદનપત્ર પાઠવી રજૂઆત કરી છે. રજૂઆતનો સ્વીકાર કરવામાં નહિં આવે તો ગાંધી ચિંધ્યો માર્ગ અપનાવવાની ફરજ પડશે તેવી ચિમકી ઉચ્ચારવામાં આવી છે. અખિલ ભારતીય સફાઇ મઝદૂર કોંગ્રેસે મ્યુનિ.કમિશ્નરને પત્ર પાઠવી જણાવ્યું છે કે વર્ષ ર૦૧ર માં સફાઇ કામદારોને ઉચ્ચતર પગાર ધોરણ આપી દેવું ઠરાવાયું હતું. અને રાષ્ટ્રીય સફાઇ કર્મચારી આયોગના ચેરમેનની આગેવાની હેઠળ કલેકટર કચેરીમાં પણ નક્કી થયું હતું કે ૧ર-ર૪ નું ઉચ્ચ પગાર ધોરણ આપી દેવું. ટાઉન હોલમાં પણ આયોગની સુચના હોવા છતાં નિયમનો ઉલાળીયો કરી ઉચ્ચ પગાર ધોરણનો લાભ હજુ સુધી આપવામાં આવેલ નથી. આ રજૂઆત કરતી વેળાએ મોહનભાઇ વાઘેલા, હરીશ કે.ચૌહાણ, અમિતભાઇ પરમાર, જે.કે.ભાઇ ચૌહાણ, વેલજીભાઇ બાબરીયા, વૃજલાલ બી.મકવાણા, મહેશ વી. બારીયા, મનોજ સોલંકી, રામજી ડી.સોલંકી, મનજીભાઇ રાઠોડ, સચિન સોલંકી, વિજય ચૌહાણ, કિરીટભાઇ મકવાણા, વિગેરે ઉ૫સ્થિત રહ્યા હતા.